ପର୍ଯ୍ୟଟନ ମନ୍ତ୍ରୀ ସରକାରୀ ଖର୍ଚ୍ଚରେ ଯୁବତୀଙ୍କୁ ହାଇଦ୍ରାବାଦ ନେବା ପ୍ରସଙ୍ଗରେ କମ୍ପିଲା ଗୃହ : ବରଖାସ୍ତ ଦାବି - Prameya News7\nପର୍ଯ୍ୟଟନ ମନ୍ତ୍ରୀ ସରକାରୀ ଖର୍ଚ୍ଚରେ ଯୁବତୀଙ୍କୁ ହାଇଦ୍ରାବାଦ ନେବା ପ୍ରସଙ୍ଗରେ କମ୍ପିଲା ଗୃହ : ବରଖାସ୍ତ ଦାବି\n28/11/2019 at 12:04 PM\nଭୁବନେଶ୍ବର ୨୮।୧୧ଃ ଗତକାଲି କଂଗ୍ରେସ ପ୍ରେସମିଟ୍ କରି ପର୍ଯ୍ୟଟନ ମନ୍ତ୍ରୀ ଜ୍ୟୋତି ରଞ୍ଜନ ପାଣିଗ୍ରାହୀ ଦୁଇ ଯୁବତୀଙ୍କୁ ନେଇ ସରକାରୀ ପଇସାରେ ହାଇଦ୍ରାବାଦ ଯାଇଥିବା କଥା ଉଠାଇଥିଲା । ଆଜି ଗୃହର ଶୂନ୍ୟ କାଳରେ ବିରୋଧୀ ଦଳ ନେତା ପ୍ରଦୀପ ନାଏକ ଏହି ପ୍ରସଙ୍ଗ ଉଠାଇବା ସହ କେଉଁ ପରୀପ୍ରେକ୍ଷୀରେ ମନ୍ତ୍ରୀ ଏଭଳି କଲେ ତାର ସ୍ପଷ୍ଟୀକରଣ ଦାବି କରିଥିଲେ ।\nବିରୋଧୀ ଦଳ ନେତା ଏହି ପ୍ରସଙ୍ଗ ଉଠାଇବା ପରେ ପରେ କଂଗ୍ରେସ ବିଧାୟକ ତାରା ପ୍ରସାଦ ବାହିନୀପତି ମଧ୍ୟ ମନ୍ତ୍ରୀଙ୍କଠାରୁ ସମାନ ପ୍ରସଙ୍ଗରେ ସ୍ପଷ୍ଟୀକରଣ ଦାବି କରିଥିଲେ । କଂଗ୍ରେସ ବିଧାୟକ ସୁରେଶ କୁମାର ରାଉତରାୟ ତାତ୍ସଲ୍ୟ ଓ କଟାକ୍ଷ କରି କହିଥିଲେ - 'ଛି ! ମନ୍ତ୍ରୀ କଣ ଏମିତି କରନ୍ତି? '\nସୁରେଶ ରାଉତରାୟଙ୍କ ଏଭଳି ତାତ୍ସଲ୍ୟ ସହ ତାଳ ଦେଇ କଂଗ୍ରେସ ବିଧାୟକ ସନ୍ତୋଷ ସିଂ ସାଲୁଜା କହିଥିଲେ ଯେ, ସାରଥୀ ଜଣେ ଯୁବତୀଙ୍କୁ ହାଇଦ୍ରାବାଦ ନେବା ଯୋଗୁଁ ଗିରଫ ହୋଇଥିଲେ । ମନ୍ତ୍ରୀଙ୍କ କ୍ଷେତ୍ରରେ ମଧ୍ୟ ସମାନ ଆଇନ ଲାଗୁ ହେବା ଆବଶ୍ୟକ ।\nଏ ପ୍ରସଙ୍ଗକୁ ଭିତ୍ତିକରି ପର୍ଯ୍ୟଟନ ମନ୍ତ୍ରୀ ଜ୍ୟୋତିରଞ୍ଜନ ପାଣିଗ୍ରାହୀଙ୍କୁ ମନ୍ତ୍ରୀ ପଦରୁ ବରଖାସ୍ତ କରାଯାଉ ବୋଲି ବିରୋଧୀ ଦାବି କରିବା ସହ ଗୃହର ମଧ୍ୟ ଭାଗକୁ ଆସି ହଟ୍ଟଗୋଳ କରିଥିଲେ । ଫଳରେ ବାଚସ୍ପତି ଗୃହକୁ ଅଧଘଣ୍ଟା ପାଇଁ ମୁଲତବୀ କରିଥିଲେ ।
